**Nagovor predsednika Državnega sveta Mitje Bervarja na posvetu z naslovom »Dileme in izzivi uporabe brezpilotnih letalnikov ter njihova normativna ureditev«**

(Državni svet, 22. junij 2015)

Spoštovani gospod dr. Denis Čaleta, direktor ICS-Ljubljana ter predsednik organizacijskega odbora današnjega posveta, spoštovani gospod mag. Klemen Grebenšek, državni sekretar na Ministrstvu za infrastrukturo, cenjena gospa Informacijska pooblaščenka Mojca Prelesnik, spoštovani visoki predstavniki ministrstev in vladnih služb, cenjena zainteresirana javnost,

dovolite mi, da vas vse skupaj lepo pozdravim v dvorani Državnega sveta, drugega doma slovenskega parlamenta.

Človek že od nekdaj skuša svoje fizične omejitve preseči s tehnologijo. Številne tehnološke pridobitve so v marsičem olajšale življenje in prispevale k blaginji velike večine ljudi. A po drugi strani je tudi res, da je, civilizacijsko gledano, človeštvo v zadnjih dveh stoletjih napredovalo do stopnje, ko tehnologija že močno posega v človekove pravice in svoboščine ter ogroža fizični obstanek našega planeta. Živimo v svetu, ko uporabo tehnologije vse bolj regulira in omejuje le še zakonodaja.

Vedno novim tehnološkim grožnjam se je nedavno pridružila zloraba tako imenovanih letalnikov na daljinsko upravljanje. Njihova uporaba se je sicer sprva kazala kot zelo učinkovita na področjih zagotavljanja varnosti kritične infrastrukture, pri naravnih nesrečah, v geodeziji, energetiki, kmetijstvu in številnih drugih področjih. Brezpilotni letalniki, opremljeni s kamero, namreč omogočajo poglede iz zraka, ki so lahko v veliko pomoč.

A precej nedolžne naprave so se kmalu izkazale za prikladen pripomoček za poseganje v zasebnost in ogrožanje varnosti. Številne države zato [že pospešeno iščejo rešitve, kako preprečiti zlorabe oziroma posledice zlorab zračnega prostora in grožnje javni varnosti, še preden bi te zares postale nevarn](http://www.mladina.si/164496/kako-brezpilotnim-letalnikom-porezati-krila/)e. Poznavalci pa se strinjajo, da bo to zelo težko, saj domišljija tistih, ki hočejo »nekaj sporočiti« ali prizadejati škodo, ne pozna meja.

V zadnjem času se krepijo želje po uporabi letalnikov za zbiranje podatkov in fotografij tudi v medijske in zasebne namene. V stroki prevladuje ocena, da bi v prihodnje lahko bili brezpilotni letalniki tudi izjemno učinkovito, celo smrtonosno orožje, še posebej, ker bi te cenovno ugodne naprave zlahka uporabili teroristi.

Spoštovani,

z današnjim posvetom želimo kot drugi dom parlamenta prispevati k oblikovanju smernic in predlogov za regulacijo uporabe  brezpilotnih letalnikov v Sloveniji. Zavedamo se, da bo regulacija potrebna na način, ki po eni strani ne bo zavrl podjetniške pobude, ki se že izkazuje tudi na področju proizvodnje brezpilotnih letalnikov, obenem pa bi si želeli tako regulativo, ki bi zagotovila uporabo z upoštevanjem omejitev, ki se nanašajo na varovanje osebnih podatkov in zaščito ključne družbene infrastrukture. Verjamem, da bo današnji strokovni posvet prispeval pomembne zaključke, ki bodo v pomembno oporo in napotilo zakonodajalcu pri pripravi ustreznih zakonskih predpisov.

Vsem skupaj želim prijetno strokovno druženje. Hvala za vašo pozornost.